**Informatīvais ziņojums**

**„Par sistemātisku ilgtermiņa risinājumu**

**īpaši atzīmējamo svētku un atceres pasākumu nodrošināšanai un finansēšanai”**

Rīgā

2017

**Ievads**

Informatīvais ziņojums sagatavots saskaņā ar Ministru kabineta 2016.gada 31.maija sēdes protokollēmuma (prot. Nr.26 39.§) „Informatīvais ziņojums „Par valsts budžeta izdevumu pārskatīšanas 2017., 2018. un 2019.gadam rezultātiem un priekšlikumi par šo rezultātu izmantošanu likumprojekta "Par vidēja termiņa budžeta 2017., 2018. un 2019.gadam” un likumprojekta „Par valsts budžetu 2017.gadam” izstrādes procesā”” 6.24.punktā doto uzdevumu Kultūras ministrijai sagatavot un līdz 2017.gada 1.martam iesniegt Ministru kabinetā priekšlikumus par sistemātisku ilgtermiņa risinājumu īpaši atzīmējamo svētku un atceres pasākumu nodrošināšanai un finansēšanai.

**1.Situācijas raksturojums**

Kultūras ministrija, uzsākot dotā uzdevuma izpildi, ir veikusi tās rīcībā esošās informācijas apkopojumu par līdzšinējo pieredzi valsts svētku un atceres pasākumu īpašo gadadienu atzīmēšanā, identificējot galvenos pasākumus, to ietvaros īstenotās aktivitātes, pasākumu īstenošanā iesaistītās organizācijas, kā arī pasākumu finansējuma avotus.

Lai pārrunātu turpmāko rīcību iepriekšminētā jautājuma sekmīgai risināšanai valsts mērogā, Kultūras ministrija organizēja sanāksmes, kurās piedalījās Valsts prezidenta kancelejas, Latvijas Republikas Saeimas administrācijas, Valsts kancelejas, Ārlietu ministrijas, Aizsardzības ministrijas, Izglītības un zinātnes ministrijas un Rīgas domes Izglītības, kultūras un sporta departamenta pārstāvji. Atbilstoši 2016.gada 28.septembra starpinstitūciju sanāksmēs lemtajam, tika apkopota institūciju sniegtā informācija par institūciju tradicionāli plānotajiem un sava budžeta ietvaros īstenotajiem pasākumiem, kā arī iezīmēti īpaši pasākumi (ar valstiskuma atjaunošanu saistītās gadadienas), kuriem nepieciešams papildu finansējums un pasākumu norises koordinēšana starpinstitucionālā līmenī.

Kā apstiprina institūciju iesūtītā informācija, ik gadu Latvijā tiek atzīmēti valsts svētki, atceres un atzīmējamās dienas, kas noteiktas likumā „Par svētku, atceres un atzīmējamām dienām”. Pasākumus plāno un īsteno gan valsts, gan pašvaldību institūcijas ikgadējā budžeta ietvaros, sadarbojoties arī ar nevalstiskajām organizācijām. Piemēram, regulāri tiek nodrošināta šādu ikgadējo pasākumu norise:

* komunistiskā genocīda upuru piemiņas pasākumi 25.martā un 14.jūnijā (īsteno Aizsardzības ministrija un Rīgas dome);
* Latvijas Republikas Neatkarības atjaunošanas dienai veltīti pasākumi: Saeimas svinīgā sēde ziedu nolikšanas ceremonija pie Brīvības pieminekļa (Latvijas Republikas Saeima), valsts apbalvojumu pasniegšanas ceremonija Rīgas pilī (Valsts prezidenta kanceleja), izglītības iestāžu pūtēju orķestru *defile* pie Brīvības pieminekļa (Valsts izglītības satura centrs (Izglītības un zinātnes ministrija)), pašvaldības rīkotie pasākumi (Rīgas dome), reģionālā militārā parāde (Aizsardzības ministrija), Baltā galdauta svētki (pašreiz – Kultūras ministrija Latvijas valsts simtgades birojs);
* Lāčplēša dienas pasākumi (Nacionālie bruņotie spēki; Rīgas domes Izglītības, kultūras un sporta departaments);
* Latvijas Republikas proklamēšanas dienas pasākumi: svētku koncerti Rīgā un Latvijas reģionos (Valsts prezidenta kanceleja sadarbībā ar VSIA „Latvijas Koncerti” (Kultūras ministrija)), valsts apbalvojumu pasniegšanas ceremonija un Valsts prezidenta pieņemšana Rīgas pilī (Valsts prezidenta kanceleja), Saeimas svinīgā sēdē (Latvijas Republikas Saeima), publiskās diplomātijas pasākumi Latvijas Republikas diplomātiskajās un konsulārajās pārstāvniecībās ārvalstīs (Ārlietu ministrija), Rīgas domes rīkotie pasākumi, t.sk. svinīgais pasākums pie Brīvības pieminekļa, svētku uguņošana 11.novembra krastmalā, Gaismas festivāls „Staro Rīga” (Rīgas dome).

Arī Latvijas reģionos regulāri tiek plānotas un īstenotas ar valsts svētkiem un atceres dienām saistītas aktivitātes, ko nodrošina gan valsts, gan pašvaldību institūcijas, kā arī nevalstiskās organizācijas (piemēram, muzeji, izstāžu zāles, koncertzāles, kultūras nami, izglītības iestādes, biedrības).

**Līdz šim valstī kopumā nav noteikta atbildība par** īpaši atzīmējamo svētku un atceres pasākumu **– ar valstiskuma atjaunošanu saistīto gadadienu rīkošanu, tādēļ katra atsevišķa pasākuma rīkošanai atbildīgā institūcija līdz šim ir tikusi noteikta ar Ministru prezidenta vai Ministru kabineta rīkojumu. Piemēram, 2014.gadā Baltijas ceļa 25.gadadienas atceres pasākumu koordinēšanu un īstenošanas uzraudzību veica Ārlietu ministrija. Savukārt 2015.gadā** Latvijas Republikas Neatkarības deklarācijas pasludināšanas 25.gadadienas svētku organizēšanu koordinēja Kultūras ministrija.

Abos minētajos piemēros sākotnējo iniciatīvu par gadadienu atzīmēšanu pauda nevalstiskās organizācijas, vēršoties ar iesniegumiem Latvijas Republikas Saeimā, kā arī uzrunājot Ministru prezidentu un Valsts prezidentu. Savukārt Ministru prezidents ar rezolūciju tika uzdevis kādai no ministrijām (minētajos piemēros – Kultūras ministrijai vai Ārlietu ministrijai) izveidot darba grupu, iesaistot tajā gan valsts institūcijas, gan nevalstiskās organizācijas, lai nodrošinātu saskaņotu svētku organizēšanu, kā arī finansējuma pieprasīšanu pasākumu īstenošanai. Darba grupā tika iekļauti pārstāvji no Valsts prezidenta kancelejas, Saeimas kancelejas, Valsts kancelejas, Finanšu ministrijas, Vides aizsardzības un reģionālās attīstības ministrijas, Ārlietu ministrijas, Aizsardzības ministrijas, Iekšlietu ministrijas, Izglītības un zinātnes ministrijas, Rīgas domes,Latvijas institūta,Nacionālās elektronisko plašsaziņas līdzekļu padomes, biedrības „4.maija Deklarācijas klubs”, biedrības „Tautas frontes muzeja sabiedriskā padome”, biedrības „Latvijas Lielo pilsētu asociācija” un biedrības „Latvijas Pašvaldību savienība”. **Paralēli, lai nodrošinātu pasākumu programmas izstrādi, vienlaikus ar darba grupas veidošanu jau tika apzināti un apkopoti iespējamie pasākumi.** Darba grupa tika izskatījusi dažādu organizāciju iesniegtos priekšlikumus svētku norisēm visā Latvijā un identificējusi pasākumu klāstu, no kuriem daļa bija plānota valsts institūcijām pieejamā budžeta ietvaros, bet daļai centrālo pasākumu bija nepieciešams papildu finansējums. Iepriekš minētajos gadījumos finansējuma pieprasījums nevarēja tikt izskatīts vienlaikus ar valsts budžeta kārtējam gada izstrādi, jo jautājums par šo gadadienu atzīmēšanu tika aktualizēts tikai dažus mēnešus pirms pasākumu norises, līdz ar to finansējums tika pieprasīts no valsts budžeta programmas „Līdzekļi neparedzētiem gadījumiem”.

|  |  |  |  |
| --- | --- | --- | --- |
| *Gads* | *Svētki un atceres dienas* | *Papildu piešķirtais finansējums* | *Īstenotājs* |
| 2011 | 1991.gada barikāžu 20.gadadiena(20.janvāris) | **85 448** lati (121 518,55 *euro*) (saskaņā ar Ministru kabineta 2010.gada 21.oktobra rīkojumu Nr.613 (prot. Nr.52 37.§)): 2010.gadā – 66 804 lati (95 053,53 *euro*) un 2011.gadā – 18 644 lati (26 528,02 *euro*). |  |
| 2014 | Baltijas ceļa 25.gadadienas svinības (23.augusts) | **280 000** *euro*, tajā skaitā (saskaņā ar Ministru kabineta 2014.gada 14.maija rīkojumu Nr.223 (prot. Nr.28 28.§)):**Izglītības un zinātnes ministrijai** – 47 851 *euro* (Starptautiska konference un Baltijas valstu velobrauciens „Baltic Chain Tour-BC 2014”);**Kultūras ministrijai** – 123 904 *euro* (koncerts pie Brīvības pieminekļa (Latvijas Koncerti), izstāde „1989.gada Baltijas ceļš – akcija brīvības vārdā…” (Latvijas Nacionālais arhīvs, Latvijas Nacionālais vēstures muzejs), lekciju cikls Rīgā un reģionu augstskolās, piemiņas zīmes un atmiņu, vēsturisko liecību izdevums „Tauta tautu rokās tur” (Latvijas Tautas frontes muzejs), pasākums „Baltijas ceļa stāsti virtuālā vidē – veltījums 25.gadadienai” (UNESCO Latvijas Nacionālā komisija);**Aizsardzības ministrijai** – 9 000 *euro* (Nacionālo bruņoto spēku klātbūtnes nodrošināšana pasākuma „Baltijas ceļa 25.gadadienas velobrauciens Igaunijas robeža – Rīga, Brīvības piemineklis.”);**Ārlietu ministrijai** – 8 929 *euro* (faktu lapu „Par Baltijas ceļu” sagatavošana, nodrošinās starptautiskās publicitātes nodrošināšana portālā „latvia.eu”, kā arī interaktīva informatīvā šķirkļa „Baltijas ceļš–1989” izveide Latvijas oficiālajā „facebook” vietnē);**Iekšlietu ministrijai** – 1 000 *euro* (Valsts policijas transporta degvielas izdevumu nodrošināšanai pasākumā „Baltijas ceļa 25.gadadienas velobrauciens”);**Vides aizsardzības un reģionālās attīstības ministrijai** – 5 085 *euro* (Baltijas ceļa 25 gadu atceres pasākumiem Latvijas–Igaunijas pierobežā);**Latvijas Radio** – 32 546 *euro*;**Latvijas Televīzijai** – 51 685 *euro* (pārraides, speciālizlaidumi, translācijas, dokumentālā filma). | Izglītības un zinātnes ministrijaKultūras ministrija sadarbībā ar VSIA „Latvijas Koncerti”, Latvijas Nacionālo arhīvu, Latvijas Nacionālo vēstures muzeju, Latvijas Tautas frontes muzeju un UNESCO Latvijas Nacionālo komisijuAizsardzības ministrijaĀrlietu ministrija sadarbībā ar Latvijas InstitūtuIekšlietu ministrija sadarbībā ar Valsts policijuVides aizsardzības un reģionālās attīstības ministrija sadarbībā ar Naukšēnu novada pašvaldībuVSIA „Latvijas Radio” VSIA „Latvijas Televīzija” |
| 2015 | Latvijas Republikas Neatkarības deklarācijas pasludināšanas 25.gadadiena (4.maijs) | **200 913** *euro*, tajā skaitā (saskaņā ar Ministru kabineta 2015.gada 7.aprīļa rīkojumu Nr.173 (prot. Nr.17 45§)):**Kultūras ministrijai** – 132 686 *euro* (Latvijas Nacionālā arhīva, Latvijas Nacionālā vēstures muzeja un Nacionālā Kino centra aktivitātēm);**Valsts kancelejai** – 2 460 (video konkursam);**Izglītības un zinātnes ministrijai** – 19 553 *euro* (zinātniskajām konferencēm);**Ārlietu ministrijai** – 21 350 *euro* (Latvijas Institūtam informatīvie materiāli); **Nacionālajai elektronisko plašsaziņas līdzekļu padomei** – 24 864 *euro* (radio tiešraidei) | Kultūras ministrija sadarbībā ar Rīgas domi, Latvijas Nacionālo arhīvu, Latvijas Nacionālo vēstures muzeju, Nacionālo Kino centruValsts kancelejaIzglītības un zinātnes ministrijaĀrlietu ministrija sadarbībā ar Latvijas InstitūtuVSIA „Latvijas Radio” |

Lai nodrošinātu 1991.gada barikāžu 25.gadadienas atceres pasākumu īstenošanu 2016.gada janvārī, 2015.gadā Kultūras ministrija apkopoja dažādu organizāciju sniegtos priekšlikumus pasākumu kalendāram un iesniedza finansējuma pieprasījumu 198 050 *euro* apmērā no valsts budžeta programmas „Līdzekļi neparedzētiem gadījumiem”. Ministru kabinets pieņēma lēmumu nepiešķirt papildu līdzekļus, vienlaikus uzdodot nodrošināt pasākumu īstenošanu institūcijām pieejamo finanšu līdzekļu ietvaros. Līdz ar to tika realizēts minimālais pasākumu klāsts par kopējo summu 82 715 *euro* (Valsts kanceleja – 35 000 *euro*, Rīgas dome – 19 898 *euro*, Kultūras ministrija – 27 817 *euro*).

Savukārt Latvijas neatkarības *de facto* atjaunošanas 25.gadadienas svinības 2016.gadā koordinēja un pasākumu plānu veidoja Latvijas Republikas Saeima, iesaistot darba grupā pārstāvjus no citām valsts institūcijām un sadarbojoties ar Rīgas domi. Lielākā daļa aktivitāšu tika īstenotas Latvijas Republikas Saeimas budžeta ietvaros, svētku koncerta rīkošanā kā sadarbības partneri pieaicinot VSIA „Latvijas Koncerti”, bet svinīgais pasākums pie Brīvības pieminekļa tika nodrošināts ar Rīgas domes Izglītības, kultūras un sporta departamenta organizatorisku un finansiālu atbalstu (20 000 *euro*).

Ņemot vērā iepriekš minēto, ir secināms, ka līdz šim valsts svētku un atceres pasākumu īpašo gadadienu atzīmēšana nav notikusi pēc viena modeļa, tostarp ir meklēti nestandarta risinājumi pasākumu finansiālai nodrošināšanai (Līdzekļi neparedzētiem gadījumiem). Kā pozitīvu izņēmumu var minēt Latvijas Republikas Saeimas rīkotās Latvijas neatkarības *de facto* atjaunošanas 25.gadadienas svinības 2016.gadā.

Kultūras ministrija ir iniciējusi un uzsākusi gatavošanos Latvijas valsts simtgadei, izveidojot organizatorisko struktūru un uzsākot programmas īstenošanu. Latvijas simtgades programma ir daudzgadu projekts 2017. – 2021.gadam, tādēļ tai ir izveidota atsevišķa budžeta programma. Kultūras ministrija uzskata, ka Latvijas Republikas proklamēšanas nozīmīgāko gadadienu svinēšana arī turpmāk ir īpaši izceļama un tā nav skatāma kontekstā ar atsevišķu vēsturiski nozīmīgu datumu atzīmēšanu.

**2. Priekšlikumi sistemātiskam ilgtermiņa risinājumam īpaši atzīmējamo svētku un atceres pasākumu nodrošināšanai un finansēšanai**

Lai izstrādātu priekšlikumus par sistemātisku ilgtermiņa risinājumu īpaši atzīmējamo svētku un atceres pasākumu nodrošināšanai un finansēšanai, Kultūras ministrija atkārtoti aicināja iepriekš minēto institūciju pārstāvjus uz sanāksmi 2017.gada 7.februārī, kuras laikā tika identificēti tie svētki un atceres dienas, kuru gadadienas ik pa pieciem gadiem ir atzīmējamas ar īpašiem liela mēroga pasākumiem ar mērķi iesaistīt svētku norisēs pēc iespējas lielāku Latvijas iedzīvotāju skaitu, tādā veidā stiprinot sabiedrības vienotības izjūtu, vēsturisko atmiņu un patriotismu:

1. Baltijas ceļa gadadienas (staļinisma un nacisma upuru atceres diena);
2. Latvijas Republikas Neatkarības atjaunošanas gadadienas;
3. 1991.gada barikāžu aizstāvju atceres gadadienas;
4. Latvijas neatkarības *de facto* atjaunošanas gadadienas (Konstitucionālā likuma „Par Latvijas Republikas valstisko statusu” pieņemšanas diena).

Attiecībā uz īpaši atzīmējamo svētku un atceres gadadienu saturu tika identificēti galvenie pasākumu veidi un rīcības virzieni, kas nepieciešami, lai pasākumu kopums būtu daudzveidīgs, pamanāms, ar ieguldījumu sabiedriskās domas attīstībā un valsts nākotnē:

1. galvenā vēstījuma jeb moto noformulēšana;
2. valsts iekšējā komunikācija par pasākumu;
3. publicitātes materiāli starptautiskai auditorijai;
4. zinātniskā konference;
5. izglītojošās aktivitātes;
6. kultūras pasākumu kopums: izstādes, kinoseansi, svētku koncerts;
7. sabiedrisko mediju iesaiste.

Ņemot vērā Kultūras ministrijas rīkotajā 2017.gada 7.februāra starpinstitucionālajā sanāksmē izdarītos secinājumus, īpaši atzīmējamo svētku un atceres gadadienu pasākumu īstenošanā ir nepieciešama daudzu dažāda līmeņa institūciju iesaiste (Valsts prezidenta kanceleja, Latvijas Republikas Saeima, Valsts kanceleja, ministrijas un to pakļautības iestādes, pašvaldības, nevalstiskās organizācijas), turklāt pasākumiem ir jābūt vērstiem uz visplašāko auditoriju neatkarīgi no vecuma, nacionalitātes vai politiskās pārliecības. Līdz ar to īpaši atzīmējamo svētku un atceres gadadienu centrālo pasākumu koordinatora funkcijas vissekmīgāk varētu veikt Latvijas Republikas Saeimas Administrācija, katrā konkrētā gadījumā izvēloties sadarbības partnerus svētku pasākumu programmas izveidei un īstenošanai un iesaistot tos darba grupā.

* Valsts kanceleju – pasākumu komunikācijas kampaņu nodrošināšanai;
* Ārlietu ministriju vai tās pārraudzībā esošās institūcijas – starptautiskai auditorijai domātu publicitātes materiālu izveidei un izplatīšanai;
* Izglītības un zinātnes ministriju vai tās pārraudzībā esošās institūcijas – konferenču, semināru, skolēnu konkursu u.c. ar pētniecību un izglītību saistītu pasākumu īstenošanai;
* Aizsardzības ministriju – Nacionālo bruņoto spēku iesaistei svinīgajās ceremonijās;
* Kultūras ministriju vai tās pārraudzībā esošās institūcijas – izstāžu, kino seansu, koncertu u.c. kultūras pasākumu īstenošanai.

Taču, kā ir norādījusi Latvijas Republikas Saeimas Administrācija, Saeima jau tradicionāli daudzu gadu garumā ir nodrošinājusi vairāku ikgadējo valstiski nozīmīgu pasākumu norisi (Latvijas Republikas Neatkarības atjaunošanas dienai veltītā Saeimas svinīgā sēde un ziedu nolikšana pie Brīvības pieminekļa, Latvijas Republikas proklamēšanas dienas pasākumi – Saeimas svinīgā sēde u.c.), un šo pasākumu īstenošanai nepieciešamie finanšu līdzekļi tradicionāli tiek plānoti Saeimas budžetā. Uzņemoties īpaši atzīmējamo svētku un atceres gadadienu centrālo pasākumu koordinatora funkcijas, būtiski tiktu mainīta ierastā prakse, Saeimas loma valstiski nozīmīgu pasākumu plānošanā un īstenošanā, kā arī attiecīgo pasākumu finansēšanas kārtība, citstarp uzliekot Saeimas Administrācijai tai neraksturīgas funkcijas – starpinstitucionālā līmenī koordinēt pasākumu plānošanu un īstenošanu. Vienlaikus Saeimas Administrācija norāda, ka neredz iespēju paredzēt Saeimas budžetā līdzekļus tādiem pasākumiem, kuru īstenošanu nodrošinās nevis Saeima, bet citas institūcijas.

Kultūras ministrija uzskata, ka īpaši atzīmējamo svētku un atceres pasākumu nodrošināšana nav iespējama institūciju esošā budžeta ietvaros, līdz ar to Ministru kabinetam būtu jāplāno šim mērķim papildu valsts budžeta finansējums atbilstoši gadadienu kalendārajam grafikam:

|  |  |  |  |  |
| --- | --- | --- | --- | --- |
| Gads | Svētki un atceres dienas | Pasākumuplāna izstrāde | Precizētais budžetapieprasījums | Valsts budžets |
| 2019. | Baltijas ceļa 30.gadadiena(23.augusts) | 2018.g.31.maijs | 2018.g.30.jūnijs | 2019.g. |
| 2020. | Latvijas Republikas Neatkarības atjaunošanas 30.gadadiena(4.maijs) | 2019.g.31.maijs | 2019.g.30.jūnijs | 2020.g. |
| 2021. | 1991.gada barikāžu aizstāvju atceres 30.gadadiena(20.janvāris) | 2020.g.31.maijs | 2020.g.30.jūnijs | 2020.g./2021.g. |
| 2021. | Latvijas neatkarības *de facto* atjaunošanas30.gadadiena(21.augusts) | 2020.g.31.maijs | 2020.g.30.jūnijs | 2021.g. |
| 2024. | Baltijas ceļa 35.gadadiena(23.augusts) | 2023.g.31.maijs | 2023.g.30.jūnijs | 2024.g. |
| 2025. | Latvijas Republikas Neatkarības atjaunošanas 35.gadadiena(4.maijs) | 2024.g.31.maijs | 2024.g.30.jūnijs | 2025.g. |
| 2026. | 1991.gada barikāžu aizstāvju atceres 35.gadadiena(20.janvāris) | 2025.g.31.maijs | 2025.g.30.jūnijs | 2025.g./2026.g. |
| 2026. | Latvijas neatkarības *de facto* atjaunošanas35.gadadiena(21.augusts) | 2025.g.31.maijs | 2025.g.30.jūnijs |  |
|  *ievērojot piecu gadu ciklu.* |

Savukārt Finanšu ministrija, atsaucoties uz Ministru kabineta 2003.gada 29.aprīļa noteikumiem Nr.241 „Kultūras ministrijas nolikums”, ir norādījusi, ka Kultūras ministrija ir vadošā valsts pārvaldes iestāde kultūras nozarē, kuras funkcijās ietilpst organizēt un koordinēt kultūras politikas īstenošanu, vienlaikus norādot uz to, ka īpaši atzīmējamo svētku un atceres gadadienu pasākumu plānošana un īstenošana jānodrošina esošo valsts budžeta līdzekļu ietvaros.

**Kopsavilkums**

Lai ilgtermiņā nodrošinātu sistemātisku un vienotu pieeju īpaši atzīmējamo svētku un atceres dienu **(ar valstiskuma atjaunošanu saistīto gadadienu)** pasākumu īstenošanai valstī, Kultūras ministrija izsaka šādus priekšlikumus:

1. Valsts un pašvaldību institūcijas saskaņā ar gadadienu kalendāro grafiku (ievērojot piecu gadu ciklu) **atbilstoši savai kompetencei** sistemātiski izvērtē to pārraudzībā esošo organizāciju, kā arī sadarbības partneru priekšlikumus par iecerētajiem īpaši atzīmējamo svētku un atceres **pasākumiem un nodrošina tādu pasākumu kopumu īstenošanu, kāds ir samērojams ar institūciju rīcībā esošo valsts budžeta apjomu**.
2. Sadarbojoties ar Valsts prezidenta kanceleju un Saeimas Administrāciju, institūcijas **savas kompetences un pieejamā budžeta ietvaros** nodrošina šādu pasākumu kopumu:
* Visas nozaru ministrijas un /vai to pārraudzībā esošās institūcijas, kā arī Valsts kanceleja – pasākumu publicitāti (gan nacionāla mēroga, gan starptautiski);
* Izglītības un zinātnes ministrija un/vai tās pārraudzībā esošās institūcijas – konferenču, semināru, skolēnu konkursu u.c. ar pētniecību un izglītību saistītus pasākumus;
* Aizsardzības ministrija – Nacionālo bruņoto spēku iesaisti svinīgajās ceremonijās;
* Kultūras ministrija un/vai tās pārraudzībā esošās institūcijas – izstāžu, kino seansu, koncertu u.c. kultūras pasākumu norisi.
1. Ministrijas un centrālās valsts pārvaldes iestādes nepieciešamības gadījumā Ministru kabineta noteiktajā kārtībā iesniedz papildu finansējuma pieprasījumu prioritāro pasākumu īstenošanai gadskārtējā valsts budžeta likumprojekta sagatavošanas procesā.

Kultūras ministre D.Melbārde

 Vīza: Valsts sekretārs   S.Voldiņš

Treija 67330262

Iluta.Treija@km.gov.lv